**REFERAT FRA FYLKESLEDERMØTE I SAMFUNNSVITERNE**

**Tid:** 16. des. kl. 13.00 - 4. sept. kl. 15.00 (16.00)

**Sted:** Digitalt møte

**Til stede:**

Jo Vegard Aardal Fylkesleder Agder

Terese Birkeland Nestleder Agder

Jens Martin Vesterås Fylkesleder Innlandet

Lia Ciobanu Andresen Fylkesleder Møre og Romsdal

Line Næstby Tidemann Fylkesleder Oslo

Christine Eliassen Nestleder Oslo

Elin Svensen Fylkesleder Rogaland

Andreas Holm Bakke Fylkesleder Troms og Finnmark

Christen Torvik Fylkesleder Trøndelag

Espen Meyer Fylkesleder Vestfold og Telemark

Kjersti Torstensen Strand Nestleder Vestfold og Telemark

Kristian Vangen Fylkesleder Vestland

Torunn Eskedal Fylkesleder Viken

Rune Lillemoen Nestleder Viken

Merete Nilsson Foreningens leder

Erik F. Øverland Foreningens nestleder

Gunn Elisabeth Myhren Generalsekretær

Synnøve Bøen Sekretariatet

Jan Olav Birkenhagen Sekretariatet

Torun Høgvold Enstad Sekretariatet

**Forfall:**

Jelena Porsanger Nestleder Troms og Finnmark

Anna Jensberg Fylkesleder Nordland

Barbro Finanger Lande Nestleder Trøndelag

**Åpning og presentasjon**

Leder ønsket velkommen til fylkesledermøtet, der også fylkesstyrenes nestledere var invitert til å delta. Leder innledet med å si at det er positivt at det igjen er fylkesledere i alle fylker, også i de fylkesavdelingene som ble endret som følge av ny fylkesstruktur 1. januar i år.

Arrangements- og erfaringsutveksling.

Presentasjonsrunde ble gjennomført.

Fylkesstyremedlemmene ønsket å benytte oppsatt post på programmet, fylkesledernes egen time. Fylkeslederne tok selv ansvar for eventuell skriving av referat fra denne delen av møtet.

**Gjennomgang av hovedstyrets handlingsplan med prioriterte oppgaver i 2021**

Leder orienterte om hovedstyrets handlingsplan og minnet om overordnede styringsdokumenter, som foreningens strategiske plan med satsningsområder og strategi for samfunnspolitikk og samfunnsansvar mv.

Hovedstyrets handlingsplan og andre sentrale dokumenter ligger tilgjengelig på Samfunnsviternes nettside: <https://www.samfunnsviterne.no/Om-oss/Strategisk-plan-og-maldokumenter>. Lenke dit finnes også via fylkesledernes side på Min side.

Det er viktig for hovedstyret å ta ned føringer fra landsmøtet i 2019 i handlingsplanen mht. styrking av organer, igangsetting av piloter, økt digitalisering, økt medlemsvekst, mv. Leder gikk igjennom hovedstyrets ambisjonsmål knyttet til de fire hovedinnsatsområdene i handlingsplanen: Lønn og arbeidsvilkår, fagenes betydning, samfunnspolitikk og samfunnsansvar og organisasjon.

Arbeidslivsutvalget er allerede er i gang med å utvikle kontakten mot lokallagene, bl.a. gjennom planleggingen av neste års tariffkonferanse.

Arbeidslivsutvalgets rolle i tariffpolitikken styrkes ved at flere av medlemmene i utvalget er utnevnt som Samfunnsviternes representanter i Akademikernes forhandlingsutvalg. Nærhet til de viktige diskusjonene i Akademikernes forhandlingsutvalg styrker kompetansen til medlemmene i arbeidslivsutvalget. Nødvendig kompetanse og tid til dette får medlemmene ved å være tillitsvalgte på egen arbeidsplass.

Forhandlingsutvalgene i Akademikerne er operative organer der politikk og administrasjon møtes, idet foreningene er representert enten ved tillitsvalgte eller ansatte fra foreningene. Samfunnsviterne deltar også i de to samarbeidsorganene Akademikerne privat og Akademikerne næring. I Akademikerne privat, der det er mye juridiske drøftinger, deltar foreningen med en advokat fra arbeidslivsavdelingen. I Akademikerne næring er foreningens representant nestleder Erik Øverland, som har mye erfaring og kompetanse på dette.

**Organisasjonsutvikling**

Fylkesledermøtet anbefalte hovedstyret å ta tak i to demokratiutfordringer.

* Direkte eller indirekte modell for valg av tillitsvalgte til utvalg og organer
* Vurdering av valgordning i forbindelse med valg av delegater til landsmøtet

Disse er ikke tatt ned i hovedstyrets handlingsplan.

Hovedstyret har begynt diskusjonen om hvordan dette arbeidet kan tas videre og vil legge frem et utkast til diskusjon på fylkesledermøtet i april.

Hovedstyret har også diskutert hvordan saken om vilkår for fremtidig ansettelse av generalsekretær, herunder bruk av åremål, skal tas videre. Her vedtok hovedstyret i desember å be generalsekretæren utrede ledelsesstrukturen i foreningen, herunder ansettelsesvilkår og bruk av åremålsstilling for generalsekretær, samt forholdet mellom politisk og administrativ ledelse. Utredningen settes ut til en ekstern konsulent.

**Nettverk for medlemmer og tillitsvalgte**

Leder har tatt kontakt med fylkesavdelingen i Trøndelag om å etablere en pilot for møteplass for medlemmer i Trøndelag. Denne dialogen vil fortsette. Det ligger et forslag fra hovedstyret om å gjøre det samme i Viken. Leder vil ta initiativ til et møte med fylkesavdelingen for å diskutere dette.

Når det gjelder pilot for nettverk for tillitsvalgte er dette diskutert i fylkesstyret i Troms og Finnmark. Leder vil ta opp tråden med fylkesstyret der i januar. Det er også aktuelt å prøve ut nettverk for tillitsvalgte i Vestland. Leder ønsker å delta på møte i fylkesstyret for å diskutere dette.

Det ligger også i hovedstyrets handlingsplan at det er aktuelt å prøve ut digitale møteplasser for tillitsvalgte innenfor bransjer nasjonalt, f.eks. fylkesmannsembetene. For å unngå unødvendig press på tillitsvalgte, kan slike nasjonale nettverk startes opp når lokale fylkesvise nettverk og møteplasser for tillitsvalgte og medlemmer er på plass. Også andre fylkesavdelinger er velkomne til å vise interesse for etablering av nettverk og møteplasser. Hovedstyret skal rapportere til landsmøtet på gjennomføringen av pilotene, men vil som vanlig også melde tilbake på den totale aktiviteten gjennom årsrapporteringen.

**Samfunnsviternes standpunkter om bærekraft og sunn vekst**

Nestleder presenterte Samfunnsviternes standpunkt om bærekraft og sunn vekst, vedtatt av hovedstyret i begynnelsen av desember (sak 85-20). Hovedstyret er fornøyd med at standpunktene tas ned i handlingsplanen og omhandler minst fem av ambisjonsmålene. Det er også viktig at dette tas ned på den enkelte arbeidsplass og i den enkelte fylkesavdeling. Operasjonaliseringsarbeidet bringes derfor inn i fylkesledermøtet i april.

Nestleder orienterte videre om bakgrunnen for arbeidet med samfunnsansvar. Foreningen er tradisjonelt veldig god på kjerneoppgavene som lønn, arbeidsvilkår og pensjon, men har vært svakere på synspunkter på politiske prosesser og kontroversielle politiske spørsmål. Det er også et viktig bakteppe at regjeringen har trukket viktige spørsmål ut fra forhandlinger mellom partene og behandlet disse politisk. Det innebærer at man må jobbe annerledes og mer med politisk påvirkning i samarbeid med andre. Det blir derfor ekstra viktig at foreningen har reflekterte posisjoner til viktige samfunnsspørsmål.

Foreningens samfunnspolitikk og samfunnsansvar må også bringes nærmere det som er strategisk viktig for foreningen. Bærekraft, klima og miljø er brakt opp som viktige temaer.

Hvor i dette brede landskapet foreningen bør posisjonere seg og hva som skal være foreningens profil har vært bredt diskutert i arbeidsgruppen for samfunnspolitikk og samfunnsansvar. Man landet på å knytte foreningens standpunkter faglig opp til professor Per Espen Stoknes og hans arbeid med bærekraft basert på sunn vekst. Kort fortalt går dette ut på å koble bærekraft og klima til sunn vekst, redusert ulikhet og ressursuttak innenfor økosystemet. Nestleder presiserte at dette må operasjonaliseres for å finne tiltak som understøtter overordnede retoriske grep. Økning i BNP er viktig for økt lønn, samtidig som redusert fotavtrykk og internasjonalt samarbeid er helt nødvendig for å nå FNs bærekraftmål. Andre land peker til trepartsmodellen i Norden og ser betydningen av et stabilt arbeidsliv for videre utvikling. Det blir viktig å synliggjøre behovet for samfunnsvitenskapelig kompetanse og kobling mellom samfunnsvitenskap, humaniora og teknologiutvikling. Foreningen må finne frem til viktige samarbeidspartnere for å få gjennomslag. Arbeidsgruppen for samfunnspolitikk og samfunnsansvar vil jobbe videre med dette.

Fra deltakerne på fylkesledermøtet ble det kommentert at det er interessant å trekke sammen trepartsmodellen og FNs bærekraftsmål. Det ble også kommentert at jo mer konkret og operasjonalisert standpunktene blir, desto flere hensyn må balanseres. Dette er en felles utfordring for alle organisasjoner.

**Evaluering av fylkesavdelingens arbeid i 2020 og fylkesavdelingens planer og arbeid i 2021**

v. generalsekretær Gunn Elisabeth Myhren.

Innspill fra fylkesavdelingene:

* Flere mente at de har fått arbeidet mindre i deres fylkesavdelinger i år enn tidligere. Årsaker som ble trukket fram var pandemien og fravær av fysiske møteplasser både for fylkesstyrene og nettverksarenaer/møteplasser for medlemmene, men også energiutladning etter den organisasjonspolitiske prosessen i 2019.
* Det har vært utfordrende å skape engasjement i nytt fylkesstyre og gi innføring til nye fylkesstyremedlemmer når det ikke har vært anledning til å møtes fysisk. Fylkesstyret er også et nettverk som må bygges.
* Flere oppgav at de har hatt god erfaring med faglige, digitale arrangementer for medlemmer i høst, også arrangementer som muliggjør at man kan invitere medlemmer fra hele landet til å delta. Slike digitale arrangementer er en god måte å gi medlemmene faglig input og merverdi for medlemskapet selv om muligheten for mingling og nettverksbygging er savnet.
* Digitale årsmøter har fungert godt.
* Digitale tilbud er kommet for å bli, men det har vært usikkerhet knyttet til oppgavefordelingen mellom fylkesstyrene og sekretariatet i organiseringen av digitale arrangementer.
* Det er viktig med koordinering av planlagte aktiviteter slik at alle vet hva som kommer og man unngår at arrangementer og kurs i foreningen kolliderer.
* Å organisere møteplasser rundt om i byer og tettsteder der medlemmer kan møtes over en matbit og følge digitale arrangementer fra en storskjerm, er en god løsning når det blir mulig å treffes fysisk igjen etter pandemien.
* Fylkeslederne uttrykte behov for å få tilgang til lister over arbeidsplasser og tillitsvalgte i foreningen slik at de lettere kan planlegge arbeidet med nettverk for tillitsvalgte og bistå i arbeidet med å rekruttere nye tillitsvalgte.

Generalsekretæren ga uttrykk for at selv om fylkesavdelingene føler at de har fått gjort mindre i 2020 enn tidligere år, så har de digitale arrangementene i regi av fylkesavdelingene samlet hele 1300 medlemmer til sammen i løpet av året. Dette er et høyt antall deltagere sammenlignet med tidligere år. Generalsekretæren fremholdt at det kan være en god løsning å holde kombinasjonsarrangementer der det faglige innslaget sendes digitalt og at medlemmene kan samles på forskjellige steder lokalt for å se innslaget på storskjerm og samtidig få en fysisk møteplass. Imidlertid anbefales det at man tenker gjennom hvorvidt politiske møter, som f.eks. årsmøter i fylkesavdelingene, bør vurderes avholdt kun digitalt for at alle medlemmer har lik mulighet for deltagelse og møteforhold uavhengig av hvor de bor.

Generalsekretæren foreslo videre følgende:

* Sekretariatet utarbeider lister over tillitsvalgte som legges ut på Min side eller et annet egnet forum og oppdateres kvartalsvis eller halvårlig, i stedet for at disse listene lages på forespørsel.
* Sekretariatet har utarbeidet forslag til skjema for fylkesavdelingenes aktivitetsplaner med søknad om økonomiske tildelinger. Skjemaet ble vist i møtet. Det er en fordel at fylkesstyrene sender inn aktivitetsplan kvartalsvis/halvårlig slik at fylkesavdelingenes ønsker for arrangementer og aktiviteter kan samordnes med foreningens øvrige kurs- og arrangementsplan. Sekretariatet vil fylle ut antall påmeldte/fremmøtte og regnskap for aktiviteten i etterkant og sende tilbake til fylkesstyret til bruk i rapportering etc.
* Sekretariatet vil se på hvordan man enkelt kan gjøre oppdatert oversikt over alle planlagte aktiviteter regionalt og sentralt tilgjengelig for fylkeslederne, slik at man har bedre oversikt over hva som kommer og med denne oversikten tilgjengelig kan lette planleggingen i fylkesstyrene.
* Det er viktig med tett, løpende dialog mellom fylkeslederne og sekretariatet. Når aktivitetsplan med søknad om økonomiske tildelinger er behandlet, går sekretariatet i dialog med fylkesleder om detaljene rundt de arrangementene som skal avholdes. Dette gjelder særlig digitale arrangementer, som krever grundig planlegging. Sekretariatet er imidlertid også åpen for å få til de mer ad hoc-pregede initiativene fra fylkesavdelingene når disse kommer.
* Sekretariatet arbeider med å øke sin digitale kompetanse og bli bedre på proaktivitet overfor fylkesavdelingene. Synnøve Karin Bøen blir faglig og politisk koordinator for fylkesavdelingene, mens Mandana Z. Maragheh fortsetter som kontaktperson og praktisk koordinator.

Fylkesstyremedlemmene var positive til dette.

Generalsekretæren og forhandlingssjef Jan Olav Birkenhagen orienterte videre om tariffkonferansen, som avholdes 9.-10. mars. Generalsekretæren foreslo at fylkesavdelingene i forkant av tariffkonferansen inviteres til å lage digitale nettverkssamlinger for tillitsvalgte i regionen/fylket i samarbeid med sekretariatet. Her vil de tillitsvalgte kunne diskutere lokale/regionale tariffpolitiske utfordringer som kan oversendes til arbeidslivsutvalget. Det kan også eventuelt arrangeres slike nettverk etter at tariffoppgjøret er ferdig slik at de tillitsvalgte kan diskutere lokale utfordringer og dele erfaringer.

Fylkesstyremedlemmene var positive til forslaget om digitale regionale/fylkesvise nettverkssamlinger for tillitsvalgte.

Forhandlingssjef Jan Olav Birkenhagen orienterte nærmere om tariffkonferansen:

* Konferansen deles inn i en åpen inntektspolitisk konferanse første dag og en tariffkonferanse for tillitsvalgte andre dag.
* Tema første dag vil i stor grad springe ut fra bærekraftdokumentet - samfunnsøkonomiske perspektiver, nordisk og europeisk arbeidsmarked, balanse mellom økonomisk vekst og ressursuttak, trepartsmodellen (grønne tariffavtaler), næringspolitisk aspekt, m.v. Konferansen strømmes digitalt, med mulighet for et begrenset antall plasser i konferanselokalet.
* Tariffkonferansen for tillitsvalgte begynner samme kveld og fortsetter dagen etter med betraktninger om tariffoppgjøret 2021 og tilbakeblikk på 2020, diskusjon om operasjonalisering av bærekraftstandpunktene, foreningens lønnspolitikk osv. Denne delen er også digital, men med mulighet for et begrenset antall plasser fysisk.

Birkenhagen fremholdt at fundamentet for tariffkonferansen, den såkalte TBU-rapporten om inntektsoppgjøret 2021, må være på plass før foreningen kan avholde de regionale tariffsamlingene for tillitsvalgte. Rapporten kommer medio februar.

**Fylkesledermøte i april 2021**

Leder orienterte avslutningsvis om at det er planlagt gjennomføring av et fysisk fylkesledermøte 27.-28. april 2021 på Britannia Hotel i Trondheim. Det vil være mulig å delta digitalt, men håpet er at flest mulig kan delta i Trondheim. Hovedstyrets faste medlemmer vil også delta. Tema for fylkesledermøtet vil være demokratiutfordringer, ny medlemsundersøkelse og arbeid med operasjonalisering av bærekraftstandpunktene. Det vurderes også et faglig innslag. Foreløpig innkalling sendes som vanlig ut fire uker før møtet med agenda. Endelig innkalling med agenda og eventuelle saksdokumenter sendes ut en uke før møtet.

**Fylkesavdelingenes egen møtetid**

Fylkeslederne hadde på slutten av dagen et eget møte uten deltakelse fra hovedstyret og sekretariatet.

Vedlegg:

1. Leders presentasjon om hovedstyrets handlingsplan for perioden 2020-2022
2. Oversikt over avholdte aktiviteter i fylkesavdelingene 2020
3. Samfunnsviternes standpunkter om bærekraft og sunn vekst
4. Skjema for aktivitetsplan og søknad om økonomiske tildelinger – legges også ut på fylkesledernes side på Min side